奉送中丞姊夫儔自大理卿出鎮江西敘事書懷因成十二韻
作者：杜牧
朝代：唐

paragraphs: 惟帝憂南紀，搜賢與大藩。
梅仙調步驟，庾亮拂橐鞬。
一室何勞掃，三章自不冤。
精明如定國，孤峻似陳蕃。
灞岸秋猶嫩，藍橋水始喧。
紅旓罣石壁，黑矟斷雲根。
滕閣丹霄倚，章江碧玉奔。
一聲仙妓唱，千里暮江痕。
私好初童稚，官榮見子孫。
流年休挂念，萬事至無言。
玉輦君頻過，馮唐將未論。
庸書醻萬債，竹塢問樊村。